  Виталий Пронин Улонмы умоя кадь. Нош ас мылкыд каремзыя сопал дуннее кошкисьёс уг кулэсмо. Республикаысьтымы Югдурез утёнъя министерство ивортэмъя, туэ 12-тӥ майлы пусъемын 201 учыр. Кылем арынлэсь лыдпуссэ сутӥськомы ни - январь-май толэзьёсы 217 мурт улонысь кошкиз ас мылкыд каремезъя.Куалектытӥсь толэзьТазалыкез утёнъя министерстволэн эскеронъёсыз возьмато: котькуд ар сямен республикаямы 1 сюрс пала адямиос бырытӥсько. Эмъясьёсты, полицейскойёсты сюлмаськыто уйпал ёросъёс - тапалан тужгес трос асьсэды быдтӥсьёс.Шоркармы но бере уг кыльы. Кылсярысь, апрель толэзе городын пусъемын 4 учыр. 12-тӥ апреле Ижысь Удмурт ульчаын улӥсь воргорон тэтчиз 5-тӥ этажысь. 13-тӥ апреле Буммашевской ульчаын улӥсь 18 аресъем нылаш 17-тӥ этажысь лобӟиз. Туннэ тодмо ини: нылмурт лулсэр висёнъёсты эмъянъя больницаын учётын сылэ вылэм. Трос пол ассэ быдтыны вырылэм. 15-тӥ апреле Барамзина ульчаысь одӥгысьтыз юртысь 10-тӥ этажысь тэтчиз воргорон. Та вамыш лэсьтон азяз со гожтэт дасям. Секыт висёнэз пиосмуртлы улыны маза сётымтэ.Ижын улӥсьёсты тужгес куалектытӥз 18-тӥ апреле луэм учыр. Первомай ёросысь 18 аресъем нылаш уйин 9-тӥ этажысь тэтчиз. Ма муген тазьы дауртӥз - туннэ тодмо ӧвӧл. Угось нылаш котьку капчи мылкыдо, вераськись вал. Ижысь педагогикая техникумын ӟеч дышетскиз. Ваньмон вакытаз пыриськылӥз стройотрядлэн ужаз. Малпалляз азьлань улонзэ школаен, покчиосын герӟаны. Эшъёсыз но паймемын - 18-тӥ апреле соцсетьёсын нылаш ваньмыныз ӟеч мылкыдын гожъяськиз.Берлогес шараяськиз: нылаш сокугес гинэ тодэм, нуны вите шуыса. Одӥг ар пала пумиськылэм туганэныз, малпало вылэм со ӝытэ анай-атайзылы та сярысь ивортыны...Кышномуртъёс но воргоронъёсТросэз тодосчиос эскеро астэ ачид быдтон мылкыдлэсь кылдэмзэ. Республикаямы та ужен вырисьёс пӧлын Валерий Васильев - лулсэр висёнъёсты эмъянъя больницаысь психотерапевт, Ижысь медициная кун академиысь психиатрияя, наркологияя но психологияя кафедраысь доцент, медицина наукаосъя доктор.- Суицидъёсты эскерон борды басьтӥськи 1996-тӥ арын, - вера Валерий Витальевич. - Туннэозь та удысме уг куштӥськы. Соку ик пусйысал: Удмурт шаерын асьсэды быдтӥсьёс туж трос шуыны - шонер ӧвӧл.Кунысьтымы вань улосъёс пӧлын асьмеос 11-тӥ-12-тӥ интыосын мынӥськом. Нырысьёсыз радын - уйпалась калыкъёс. Талэн мугъёсыз трос. Шунды сиос уг тырмо. Собере, шуом, эскимос калыклэн сыӵе сямыз вань - адями мӧйыме но, ӵыжы-выжыосызлы люкетӥсь медаз луы шуыса, ассэ быдтэ.Россиын суицидъя югдур тужгес секыт вал 1995-тӥ арын - 100 сюрс адямилы пусъемын ог 76 учыр. Дуннеысь тазалыкез утёнъя огазеяськон чакламъя, соку дуннеын та лыдпус 20 котыр возиськиз. Шумпотымон: та вакытлы 76-ысь 43-е васькимы ик. Озьы ке но та югдур шоры киын шонтыны вазь на. Эскеронъёс возьмато: котькуд адями улоназ одӥг пол ке но малпаськылэ ассэ быдтон сярысь. Но кинлэн ке со 1-2 секунд кыстӥське, нош кинлэн ке - арня, толэзь. Таиз трослы кышкытгес.Асьмелэн умойтэм сяммы вань. Адямилэн улоназ кайгу пыре ке, либатыны выриськом: ме, ю кудӟытӥсьсэ - капчигес луоз. Зэмзэ вераса, курытсэ юон депрессиез муромытэ гинэ. Кудӟем муртлэн ассэ утён инстинктэз ыше.Кызьы валано, нылкышно ассэ быдтыны малпаське шуыса?1. Кышномурт ӵем дыръя матысь адямиосызлы котыръяса вераны-возьматыны выре, весяклы люкиськомы шуыса.2. Аслэсьтыз чебер дӥсьёссэ, кильтыръяськон арбериоссэ гажано муртъёсызлы люкылэ.3. Шӧдтэк шорысь завещание гожтыны дыртэ. Сэрттымтэ-пертчымтэ ужъёссэ йылаз-пумаз вуттыны тырше.4. Кышномуртъёс ӵем дыръя дасяло берпуметӥ гожтэтсэс. Куддыр матысь адямиоссылы пырак верало: мон асме быдто. Озьы та амалэн берыктыны выро яратоно воргоронзэс, «дышетыны» туртто кивалтӥсьсэс.5. Кышномуртъёс кызьы асьсэды быдтозы - рос-прос уг малпасько. Соин ик эмъясьёс соосты сопал дуннеысь ӵем дыръя берыктыны быгато.Чылкак мукет ужпум пиосмуртъёсын:1. Кунэрес малпанъёссэс туж шер верало - пушказы выё.2. Выросъёсынызы мыным секыт шуыса уг возьмато.3. Асьсэды быдтон сярысь рос-прос малпасько. Соин ик эмъясьёс таосты утьыны уггес пӧрмыто.Кышномуртъёс ӵем дыръя кулэтэм эмъюм сиё, воргоронъёс - ошисько. Егитъёс шузи-мази луо: визьтэммыса мотикен я машинаен ширто, отысь-татысь тэтчало, жугисько. Выросъёсынызы возьмато кадь: мыным улон кулэ ӧвӧл.Асьмеос малпаськомы: улонзэс ӵемгес быдто егитъёс. Учконо ке, дырызлэсь вазь кулыны дырто мӧйыос.Шаерысьтымы вань суицидъёс пӧлысь 90 процентаз асьсэды быдтӥсьёс матысь адямиоссылы вераны-возьматыны выриллям, кулыны дасясько шуыса. Озьыен, таос пӧлысь троссэ утьыны луысал, бордазы улӥсьёс сак кариськысалзы ке. Пусъёно: улонзэ уретыны вырись мурт улэп кыле ке, больницаын со доры одно ик психолог вуылэ. Азьвыл аръёсы котькудаз сямен эмъяськон юртын ужалляз суицидэз алонъя кабинет. Туннэ соос ӧвӧл ни.Лулсэр висёнъёсты эмъянъя больницае вуттэмъёс пӧлын Валерий Васильев эскерон но ортчытӥз. Тодмо луиз:1. Толэн но тулысэн ӵошатыса, суицид гужем но сӥзьыл 2-3 поллы ӵемгес пумиськылэ.2. Ӟучъёс куаӵак вамыш лэсьтыны дырто ке праздник нуналъёсы, удмуртъёс - шулдыръяськонъёс азьын.3. Удмуртъёс пӧлын ӵемгес асьсэды быдто воргоронъёс.Асьсэды огпол быдтыны выремъёсты сак чаклано. Сыӵеослэн кулонлэсь кышканзы сылме. Соин ик шуге-леке шедем мурт ачиз психологлы уг вазиськы ке, ӵыжы-выжыосыз мед юалляськозы.НылпиосКызьы утёно нылпидэ, матысь адямидэ кырыж вамышлэсь?Ижысь медициная академиысь психологияя кафедралэн кивалтӥсез, медицина наукаосъя доктор Игорь Реверчук дэмла:1. Психологиын вань сыӵе валан - стресс-диатез. Со возьматэ, кызьы адями вылын шӧдӥсько куректонъёс, шуг-секытъёс. Кин ке соку ик пуштэ - бӧрдэ, черекъя. Нош кин ке ваньзэ пушказ возе. Берпуметӥез умой ӧвӧл. Секыт малпанъёсты котьку кыре поттоно. Уг пӧрмы? Бызьылы, тэтча, мугордэ юнматы, но уродзэ пушкад эн возьы.2. Йырын возёно Библиез. Отын гожтэмын: 7 сьӧлык пӧлысь тужгес кышкытэз - урод мылкыд. Депрессие сюрыкуз, адями ӵем малпаськыны кутске ассэ быдтон сярысь. Лушкаськонэз, алдаськонэз ӵушыны луэ ӟеч ужъёсын. Нош кин ассэ вие - таосты уг но вӧсяло.3. Анай-атайёслы чаклано, кызьы нылпи шуг-секытъёсысь потыны выре. Ас пушказ вые, вераськемысь дугдэ ке, со алама. Озьыен, нылпиен котькуд нунал сюлмысь вераськоно. Тӥляд уг пӧрмы? Пӧрмоз атаезлэн яке мукет ӵыжы-выжыдылэн.4. Нылпилэсь стрессъёслы пумит нюръяськон мылкыдзэ юнматоно. Кызьы? Валэктоно: вань шуг-секытъёс 2 ӧрлы люкисько - туж аламаесь но аламаесь. Нырысетӥ ӧре пыро, кылсярысь, 4-тӥ стадиен лек пыктосэн курадӟисьёс. Таослы номырин но уд юртты ни. Кыкетӥ ӧрын шуг-секытысь потон амалъёс 2 но, 3 но малпаны луэ. Пӧлысьтыз быръёно тупасьсэ.5. Пиналъёсты валаса тышкаськоно. Маке умойтэмзэ лэсьтэ ке, сое либатыса куаретоно. Шуом, тон, пие, мынам сыӵе ӟеч, сыӵе визьмо, но туннэ алама уж лэсьтӥд. Со понна ураме шудыны уд поты. Нылпи котьку мед шӧдоз: со тӥледлы кулэ, сотэк улыны уд быгатэ.6. Урод малпанъёсты сайялозы инкуазетӥ поръянъёс, витаминъёс, шоканэн герӟаськем упражнениос.Психотерапевт Валерий Васильев анай-атайёсты нылпиосын асьсэды лек возьыны уг лэзьы:- Покчиос котьку адӟем каро муми-бубызылэсь, - шуэ со. - Анай яке атай ассэ быдтэ ке, бадӟым кышкытлык вань, пиналъёсыз но тазьы ик сопал дуннее кошкозы шуыса. Нылпилы нуналысь нуналэ валэктоно: улон-вылонын умой но, урод но вакытъёс луо.Россиын нылпиос, егитъёс понна ужа оскон телефон - 8-800-2000-122. Отчы туэ ассэ быдтон мылкыдын 14 сюрс 856 адями жингыръяз. Ватсано: шаерамы ужа кыкетӥез оскон телефон - 8 (3412) 658-072.Ольга Корепанова Туспуктӥз Александр Горбунов Теги: Нылпиос ужпум улон-вылон  